
I. CONSIDERAŢII GENERALE

Conform art.20 al Tratatului de la Paris din 1951 pentru instituirea Comunităţii Economice a Cărbunelui şi Oţelului şi art.137 al Tratatului de la Roma din 1957 privind instituirea Comunităţii Economice Europene (art.189 din Tratatul consolidat), Parlamentul European reprezintă popoarele statelor unite în Comunităţile Europene. Membrii Parlamentului European nu sunt reprezentanţii statelor Uniunii, ceea ce explică următoarele: repartizarea mandatelor între state se realizează în funcţie de numărul lor de locuitori; membrii Parlamentului European nu pot fi mandataţi de guvernele statelor proprii să îndeplinească anumite instrucţiuni şi nici nu pot fi ţinuţi de vreo obligaţie de consultare; reunirea statelor într-o Comunitate semnifică comuniunea de interese şi aspiraţii, potrivit obiectivelor stabilite de comun acord.

Primele alegeri directe în Parlamentul European au avut loc în iunie 1979, când, la numai 34 de ani de la terminarea celui de-al doilea război mondial, popoarele Europei au mers la urne pentru a alege membrii unui parlament unic.


Iniţial, conform art.138 din Tratatul CEE, membrii Parlamentului European erau desemnaţi de parlamentele naţionale din rândul reprezentanţilor proprii (efectul acestui tip de desemnare fiind implicarea directă a partidelor). În consecinţă, fiecare stat membru adopta o procedură diferită, atât în ce priveşte repartizarea numărului de delegaţi între camerele superioare şi camerele inferioare ale parlamentului lor, cât şi în ce priveşte metoda de desemnare: proporţională sau majoritară. Astfel, Germania Federală delega numai membri din Bundestag, Italia desemna 18 senatori şi 18 deputaţi (deşi Senatul italian era de două ori mai puţin numeros), Franţa 24 de deputaţi şi 12 senatori.

Luându-se în considerare necesitatea creşterii reprezentativităţii Parlamentului European, la 20 septembrie 1976, a fost adoptat Actul pentru alegerea reprezentanţilor în Parlamentul European prin vot universal direct, Act anexat Deciziei Consiliului nr.76/787. 


În prezent, reprezentanţii în Parlamentul European nu sunt aleşi după o procedură electorală uniformă în toate statele membre, procedura fiind o rezultantă a combinării dispoziţiilor naţionale cu ansamblul regulilor comunitare în materie.


Întrucât, de-a lungul anilor, nu s-a reuşit adoptarea unei proceduri electorale uniforme, Tratatul de la Amsterdam a prevăzut elaborarea, de către Parlamentul European, a unui document referitor la alegerea deputaţilor europeni prin vot universal direct, pe baza unei proceduri uniforme sau a unor principii comune în toate statele membre. În 1998, Comisia instituţională a Parlamentului European a prezentat “Raportul privind elaborarea unui proiect de procedură electorală cuprinzând principiile comune pentru alegerea membrilor Parlamentului European”. Subliniind faptul că introducerea în Tratatul de la Amsterdam a conceptului de principii comune, alături de cel de procedură uniformă, permite statelor membre păstrarea unor competenţe largi în stabilirea modalităţilor de exercitare a dreptului de a alege şi de a fi ales, Comisia a prezentat propuneri concrete de principii comune. În principal, acestea se referă la: aplicarea de către toate statele membre a sistemului reprezentării proporţionale; instituţionalizarea, începând cu alegerile din 2004, a circumscripţiilor naţionale unice, exceptându-se statele membre cu o populaţie de peste 20 milioane de locuitori, în care teritoriul naţional se împarte în mai multe circumscripţii; constituirea, începând cu alegerile din 2009, de liste transnaţionale pentru 10% din numărul total al locurilor din Parlamentul European. 

În prezent, cei aproximativ 375 milioane de cetăţeni europeni ai ţărilor membre ale U.E. sunt reprezentaţi în Parlamentul European de 626 deputaţi europeni. Conform prevederilor Tratatului de la Nisa, după aderarea celor 12 state candidate, numărul parlamentarilor europeni va fi de 732, repartizarea locurilor între state realizându-se prin reducerea numărului de mandate atribuite ţărilor mari în favoarea ţărilor mici şi mijlocii. Astfel, Germania va rămâne cu 99 locuri, Franţa, Italia, Marea Britanie vor avea câte 72 de locuri fiecare (87 înainte), Spania 50 locuri (64 înainte), Polonia 50 locuri, România 33 locuri, Olanda 25 locuri (31 înainte), Belgia, Grecia, Portugalia 22 locuri fiecare (25 înainte), Ungaria 20 locuri, Cehia 20 locuri, Suedia 18 locuri (22 înainte), Austria 17 locuri (21 înainte), Bulgaria 17 locuri, Danemarca şi Finlanda 13 locuri fiecare (16 înainte), Slovacia 13 locuri, Irlanda 12 locuri (15 înainte), Lituania 12 locuri, Letonia 8 locuri, Slovenia 7 locuri, Cipru 6 locuri, Estonia 6 locuri, Luxembourg 6 locuri (6 înainte), Malta 5 locuri.

În ce priveşte procedura de atribuire a locurilor în Parlamentul European, pentru legislaturile din 2004 şi 2009, statele membre ale U.E. au convenit următoarele: după semnarea Tratatelor de aderare, primele 10 ţări candidate, care vor deveni membre ale U.E. în 2004, îşi vor ocupa locurile stabilite în cadrul Parlamentului European, locurile statelor care vor adera mai târziu fiind redistribuite statelor membre. În momentul aderării celor 2 state candidate (România şi Bulgaria), numărul locurilor în Parlamentul European va fi suplimentat cu 50 (33 pentru România şi 17 pentru Bulgaria). În acest fel, în perioada 2004-2009, Parlamentul European va avea 782 deputaţi europeni, urmând ca la alegerile din anul 2009 fiecare stat membru să dispună de numărul de locuri repartizate conform Tratatului de la Nisa. 

II. LEGISLAŢIE COMUNITARĂ PRIVIND ALEGERILE PENTRU PARLAMENTUL EUROPEAN


Alegerile europene sunt reglementate de Actul din 20 septembrie 1976 privind alegerea reprezentanţilor în Parlamentul European prin vot universal direct, aşa cum a fost modificat prin dispoziţiile Tratatului Uniunii Europene referitoare la cetăţenia europeană, prin Directiva Consiliului nr.93/109 din 6 decembrie 1993 privind modalităţile de exercitare a dreptului de a alege şi de a fi ales la alegerile în Parlamentul European de către cetăţenii Uniunii cu reşedinţa într-un stat membru în care ei nu sunt resortisanţi, precum şi prin Decizia Consiliului din 25 iunie 2002 şi 23 septembrie 2002 de modificare a Actului electoral din 1976. 


Actul din 20 septembrie 1976. Cele 14 articole ale acestui act prevăd, în principal, următoarele:


- în toate statele membre, membrii Parlamentului European sunt aleşi prin scrutin proporţional; votul este universal, direct, liber şi secret;


- durata mandatului parlamentarilor europeni este de 5 ani;


- la nivel naţional, pragul minim pentru atribuirea mandatului de membru al P.E. poate fi stabilit de fiecare stat membru, dar nu poate depăşi 5% din numărul voturilor valabil exprimate; plafonul cheltuielilor electorale se stabileşte de fiecare stat membru;

- incompatibilităţile cu caracter general vizează, în principal, funcţiile ministeriale naţionale, precum şi funcţiile politice sau administrative din cadrul instituţiilor comunitare; de asemenea, pot fi prevăzute incompatibilităţi la nivel naţional. 

În ce priveşte mandatul dublu (membru al P.E. şi membru al parlamentului naţional), iniţial, Actul din 20 septembrie 1976 prevedea compatibilitatea calităţii de membru al Parlamentului European cu cea de membru al parlamentului naţional. Însă, la 7 iulie 1988, Parlamentul European a adoptat Rezoluţia privind incompatibilitatea între mandatul de membru al Parlamentului European şi mandatul de membru al parlamentului naţional, prin care statele membre erau invitate să modifice art.5 al Actului („Calitatea de reprezentant în Adunare este compatibilă cu cea de membru al Parlamentului unui stat membru.”). Decizia Consiliului din 25 iunie 2002 şi 23 septembrie 2002 referitoare la modificarea Actului privind alegerea reprezentanţilor în Parlamentul European prin vot universal direct a abrogat art.5 şi a modificat art.6 al Actului, astfel încât acesta prevede expres că, începând cu alegerile pentru P.E. din 2004, “calitatea de membru al Parlamentului European este incompatibilă cu cea de membru al parlamentului naţional";


- alegerile pentru Parlamentul European se desfăşoară la datele fixate de statele membre, în perioada cuprinsă între zilele de joi dimineaţa şi duminică;


- Parlamentul European se reuneşte de plin drept în prima zi de marţi de după expirarea termenului de o lună de la data alegerilor, verifică „puterile” membrilor săi şi statuează asupra eventualelor contestaţii.


Tratatul privind Uniunea Europeană, semnat la Maastricht la 7 februarie 1992, prevede la art.8 instituirea cetăţeniei Uniunii pentru toţi naţionalii statelor membre. Conform art.8B paragraf 2 din Tratat, “orice cetăţean al Uniunii cu reşedinţa într-un stat membru şi care nu este naţional al acestui stat are dreptul de a alege şi de a fi ales la alegerile pentru Parlamentul European care se desfăşoară în statul membru în care îşi are reşedinţa, în aceleaşi condiţii ca şi resortisanţii statului respectiv….".

Directiva Consiliului nr.93/109 din 6 decembrie 1993 privind modalităţile de exercitare a dreptului de a alege şi de a fi ales la alegerile în Parlamentul european pentru cetăţenii Uniunii cu reşedinţa într-un stat membru în care ei nu sunt resortisanţi, care nu aduce atingere prevederilor naţionale ale statelor membre referitoare la dreptul de a alege şi de a fi ales, are drept scop armonizarea reglementărilor electorale, precum şi abrogarea dispoziţiilor naţionale restrictive referitoare la naţionalitate. 

Prevederile Directivei se referă la:

- condiţiile pentru acordarea dreptului de a alege şi de a fi ales în statul membru de reşedinţă (cetăţenia Uniunii, reşedinţa în statul membru în care votează sau îşi depune candidatura, documente ce trebuie prezentate);

- interdicţia votului dublu şi a dublei candidaturi;

- libertatea cetăţenilor comunitari de a a alege statul membru (de reşedinţă sau de origine) în care să îşi exercite dreptul electoral;

- ineligibilitate. Aceasta are la bază principiul cumulului regimului de ineligibilitate din statul membru de reşedinţă cu cel din statul membru de origine. La depunerea candidaturii, este obligatorie prezentarea dovezii de îndeplinire a condiţiilor de eligibilitate prevăzute în statul membru de origine şi furnizată de către acesta;

- înscrierea cetăţenilor comunitari pe listele electorale din ţara de reşedinţă. În principiu, condiţiile pe care aceştia trebuie să le îndeplinească pentru înscrierea pe listele electorale sunt identice cu cele prevăzute pentru alegătorii naţionali. Statul membru de reşedinţă poate impune şi unele condiţii suplimentare; 

- sistemul schimbului de informaţii între statele membre pentru evitarea dublului vot/dublei candidaturi.


Directiva conţine şi dispoziţii derogatorii, fundamentate pe criteriul perioadei de şedere, în favoarea: statului membru pe al cărui teritoriu îşi au reşedinţa resortisanţi cu drept de vot ai altor state membre, care reprezintă peste 20% din electoratul propriu; statului membru care a acordat cetăţenilor comunitari cu reşedinţa pe teritoriul lui, dreptul de a vota la alegerile naţionale; cetăţenilor comunitari care beneficiază deja, în statul de reşedinţă, de drept de vot la alegerile pentru Parlamentul European. 

 

 

III. ALEGERILE EUROPENE DIN 10-13 IUNIE 2004

În perioada 10-13 iunie 2004, vor avea loc primele alegeri pentru Parlamentul European organizate după extindere, eveniment fără precedent prin amploarea şi diversitatea sa. Conform Protocolului privind extinderea Uniunii Europene, anexat Tratatului de la Nisa, noua Adunare va avea 732 membri. 

Calendarul strâns al evenimentelor (data oficială de aderare a celor 10 ţări candidate fiind 1 mai 2004) necesită aplicarea integrală a dispoziţiilor Directivei 93/109, stimularea acestui proces în statele candidate şi încurajarea tuturor cetăţenilor din statele membre actuale şi din statele candidate pentru înscrierea pe listele electorale. 

 

Cadrul juridic al participării la alegerile pentru Parlamentul European

Directiva Consiliului nr.93/109 din 6 decembrie 1993 privind modalităţile de exercitare a dreptului de a alege şi de a fi ales la alegerile în Parlamentul european pentru cetăţenii Uniunii cu reşedinţa într-un stat membru în care ei nu sunt resortisanţi a fost transpusă în legislaţia naţională de către toate statele membre.

Conform Tratatului de aderare, statele candidate trebuie să adopte şi să pună în aplicare acquis-ul comunitar, ceea ce implică transpunerea acestei Directive în legislaţia naţională, anterior datei de aderare. Cehia (în 2003), Estonia (în 2002) şi Slovenia (în 2002) au adoptat legile privind alegerile în Parlamentul European. În celelalte state candidate (Cipru, Letonia, Lituania, Ungaria, Malta, Polonia şi Slovacia) au fost elaborate proiectele de lege privind alegerile europene. Nici una din aceste ţări nu a solicitat un regim tranzitoriu sau anumite derogări.

Pentru punerea în aplicare a dispoziţiilor Directivei şi consolidarea bazei legale de guvernare a alegerilor europene din 2004, atât statele membre cât şi statele candidate trebuie să acţioneze pentru: 

- identificarea cetăţenilor nenaţionali care au dreptul de a alege şi de a fi aleşi (art.3);

- informarea acestora cu drepturile conferite (art.12);

- cunoaşterea cetăţenilor Uniunii care şi-au exprimat dorinţa de a vota (art.8);

- înscrierea acestora pe listele electorale/primirea declaraţiilor prevăzute de lege (art.9 şi 10);

- informarea celor interesaţi asupra modului de soluţionare a cererilor de înscriere pe listele electorale/deciziei referitoare la acceptarea candidaturii (art.11);

- efectuarea de schimburi de informaţii cu celelalte state pentru evitarea dublului vot/dublei candidaturi (art.13).

Noii alegători comunitari şi comunitarii eligibili 

S-a estimat că, la alegerile pentru Parlamentul European din 2004, numărul noilor alegători comunitari va fi de aproximativ 1.000.000. Prezentăm, în anexă, o situaţie estimativă privind numărul alegătorilor (naţionali şi comunitari) din cele 25 de state, care vor participa la aceste alegeri. 

Noii alegători comunitari pot fi grupaţi în următoarele 3 categorii:

- cetăţenii celor 15 state membre actuale cu reşedinţa în cele 10 state candidate;

- cetăţenii celor 10 state candidate cu reşedinţa în cele 15 state membre actuale;

- cetăţenii celor 10 state candidate cu reşedinţa în alte state candidate.

Dobândirea calităţii de alegător comunitar/comunitar eligibil este supusă îndeplinirii următoarelor condiţii:

- cetăţenia Uniunii;

- reşedinţa într-un stat membru care nu este statul membru de origine;

- îndeplinirea condiţiilor prevăzute de legislaţia statului membru de reşedinţă referitoare la dreptul de a alege şi de a fi ales al resortisanţilor comunitari. 

Informarea noilor alegători comunitari cu drepturile lor electorale 


Conform art.12 al Directivei, fiecare stat membru de reşedinţă are obligaţia de a informa pe alegătorii comunitari, în timp util şi în forme corespunzătoare, asupra condiţiilor şi modalităţilor de exercitare a drepturilor lor electorale. S-a recomandat în acest sens, utilizarea sistemului de corespondenţă directă adresată alegătorilor comunitari rezidenţi pe teritoriul naţional, implicarea în procesul de informare a autorităţilor locale şi naţionale cu care aceştia au contacte regulate, precum şi posibilitatea transmiterii prin poştă a formularului de înscriere pe listele electorale. 


Înscrierea pe listele electorale

Alegătorii comunitari au posibilitatea de a opta între exercitarea dreptului de vot în statul membru de origine sau în cel de reşedinţă. 


Conform art.8 al Directivei, alegătorii comunitari îşi pot exercita dreptul de vot în statul membru de reşedinţă dacă şi-au manifestat voinţa în acest sens, voinţă concretizată, de regulă, prin înscrierea pe listele electorale ale acestui stat. 


Conform art.9 al aceleiaşi Directive, statele membre şi statele candidate trebuie să ia măsuri speciale pentru ca toţi alegătorii comunitari, inclusiv cei care vor dobândi cetăţenia Uniunii la 1 mai 2004, să poată solicita înscrierea pe listele electorale în timp util. 

Datele limită până la care alegătorii comunitari cu reşedinţa în statele membre şi în statele candidate pot solicita înscrierea pe listele electorale pentru alegerile europene din 2004 sunt următoarele: Franţa – 31 decembrie 2003; Ungaria - 15 februarie 2004; Grecia, Luxembourg – 29 februarie 2004; Italia – 15 martie 2004; Finlanda – 22 martie 2004; Austria – 30 martie 2005; Malta – 31 martie 2004; Belgia – 1 aprilie 2004; Cipru – 2 aprilie 2004; Marea Britanie – 7 aprilie 2004; Portugalia, Slovenia – 10 aprilie 2004; Polonia – 11 aprilie 2004; Olanda – 28 aprilie 2004; Danemarca – 29 aprilie 2004; Slovacia – 30 aprilie 2004; Cehia - 2 mai 2004; Spania – 3 mai 2004; Suedia, Estonia – 14 mai 2004; Germania – 23 mai 2004; Irlanda – 26 mai 2004.


De asemenea, fiecare stat membru trebuie să-l informeze pe cel interesat asupra modului de soluţionare a cererii de înscriere pe lista electorală. În cazul refuzului înscrierii pe lista electorală, persoana în cauză poate folosi căile de recurs prevăzute de legislaţia statului membru de reşedinţă în cazuri identice pentru alegătorii naţionali.


Schimbul de informaţii pentru evitarea dublului vot/dublei candidaturi


Atât statele membre, cât şi statele candidate trebuie să procedeze la schimburi de informaţii specifice pentru respectarea interdicţiei votului dublu/candidaturii duble. În acest scop, înainte de desfăşurarea scrutinului, statul de reşedinţă este obligat să transmită statului de origine informaţiile referitoare la resortisanţii acestuia din urmă care s-au înscris pe listele sale electorale sau care şi-au prezentat candidatura. În conformitate cu legislaţia naţională, statul de origine trebuie să ia toate măsurile pentru evitarea votului/candidaturii dublu (e).

IV. REGLEMENTĂRI JURIDICE PRIVIND ALEGERILE EUROPENE ÎN UNELE STATE MEMBRE ALE U.E.

Austria

Reglementare juridică: Constituţia Federaţiei Austriece din 1929 (modificată prin Legea federală 1013/1994); Legea electorală 117 din 21 ianuarie 1996 pentru alegerea reprezentanţilor Austriei în Parlamentul European (modificată prin Legea 162/1998).

Numărul de mandate. Circumscripţiile electorale. La alegerile din 2004, Austria va dispune de 18 mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Au drept de vot cetăţenii austrieci şi cetăţenii Uniunii cu reşedinţa în Austria care au împlinit vârsta de 18 ani, nu şi-au pierdut drepturile electorale în Austria/statul membru de origine şi sunt înscrişi în registrele electorale ale localităţii de reşedinţă.

În vederea exercitării acestui drept, resortisanţii comunitari trebuie să solicite înscrierea pe listele electorale. Cererea de înscriere trebuie însoţită de o declaraţie cuprinzând următoarele date: naţionalitatea şi adresa din Austria; lista electorală pe care a figurat la precedentele alegeri din statul membru de origine; confirmarea faptului că nu şi-a pierdut drepturile electorale; angajamentul că nu-şi va exercita dreptul de vot decât în Austria.

Obligaţia depunerii acestei declaraţii, instituită de Directiva 93/109/CE, este prevăzută în reglementările tuturor statelor membre, conţinutul declaraţiei fiind similar.

În ce priveşte cetăţenii austrieci cu reşedinţa în străinătate, pot vota în cadrul acestor alegeri numai cei care au reşedinţa în statele membre ale U.E. Aceştia pot vota şi prin corespondenţă; nu este permis votul prin procură şi nici votul în cadrul ambasadelor Austriei.

Condiţii privind eligibilitatea: poate candida orice cetăţean cu drept de vot care a împlinit vârsta de 19 ani, precum şi orice cetăţean al Uniunii cu reşedinţa în Austria, care a împlinit vârsta de 19 ani şi se bucură în statul membru de origine de dreptul de a fi ales.

Cetăţenii Uniunii rezidenţi în Austria care candidează la alegerile europene din această ţară trebuie să depună o declaraţie în care să precizeze: naţionalitatea şi adresa din Austria; lista electorală pe care a figurat la precedentele alegeri din statul de origine; confirmarea faptului că nu candidează simultan în alt stat membru. De asemenea, ei trebuie să prezinte următoarele documente: o adeverinţă, eliberată de autorităţile competente din statul membru de origine, prin care să se certifice faptul că persoana în cauză nu şi-a pierdut drepturile electorale; actul de identitate; o declaraţie de susţinere a partidului care l-a propus drept candidat. 

Aceste obligaţii ale comunitarilor eligibili cu reşedinţa pe teritoriul unui stat membru, altul decât statul de reşedinţă, instituite de Directiva menţionată, sunt prevăzute în reglementările în materie ale tuturor statelor membre, elementele constitutive ale acestor obligaţii fiind similare.

În vederea evitării votului dublu/dublei candidaturi, numele resortisanţilor comunitari cu reşedinţa în Austria care sunt înscrişi pe listele de alegători sau care şi-au depus candidatura se comunică statelor membre ale U.E. interesate.

Regula, instituită de Directiva 93/109/CE, se aplică în toate statele membre ale U.E.

Sancţiunea prevăzută pentru declaraţie falsă este amenda de maximum 3.000 şilingi sau închisoare de 2 săptămâni; votul dublu nu este sancţionat. 

Listele de candidaţi. Nominalizarea candidaţilor se face, cu 37 de zile înainte de data desfăşurării alegerilor, de către partidele politice reprezentate de 5 deputaţi în Consiliul Naţional sau de 2 deputaţi în Parlamentul European ori pe baza unei liste cu 2600 semnături de susţinători. Listele de candidaţi se depun cu 24 de zile înainte de data desfăşurării alegerilor. Pentru fiecare listă de candidaţi se depune suma de 50.000 şilingi, care este destinată acoperirii cheltuielilor legate de tipărirea buletinelor de vot.

Modul de scrutin: reprezentarea proporţională cu vot preferenţial. Atribuirea mandatelor se face conform metodei d’Hondt; sunt excluse listele care nu au obţinut pragul electoral de 4%. 

Indiferent de poziţia avută pe listă, candidaţilor care au obţinut 7% din voturile preferenţiale ale electoratului li se atribuie un mandat.

La alegerile europene din 1999, rata de participare a electoratului a fost de 49%. Numărul de alegători potenţiali a fost de 6.416.100, iar numărul de locuitori/mandat P.E. de 384.786.

Incompatibilităţile. În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu funcţia de ministru, de magistrat al Curţii Constituţionale sau al unui Tribunal administrativ, de preşedinte sau vicepreşedinte al Curţii de Conturi, de ombudsman, de director de societăţi în comandită pe acţiuni, de societăţi bancare, comerciale, industriale sau de transport private, de case de credit şi de asigurări reciproce din provincie.

Aspecte referitoare la campania electorală. Nu se prevede o dată oficială de începere a campaniei electorale. Accesul la media este nelimitat, partidelor reprezentate în Parlamentul European acordându-li-se gratuit anumiţi timpi de antenă la posturile naţionale de radio şi televiziune; la posturile private de radio şi televiziune timpii de antenă se obţin contra cost. Sunt permise sondajele de opinie până în ziua precedentă datei alegerilor. Ca şi la alegerile naţionale, o parte din cheltuielile de campanie se rambursează partidelor politice, în funcţie de rezultatele obţinute. 

Belgia

Reglementare juridică: Legea din 23 martie 1989 privind alegerile pentru Parlamentul European, Legea din 11 aprilie 1994 pentru implementarea Directivei Consiliului 93/109/CE, Legea din 19 mai 1994 privind limitarea şi controlul cheltuielilor electorale angajate la alegerile pentru Parlamentul European, Legea din 17 iunie 2002 pentru asigurarea prezenţei egale a bărbaţilor şi femeilor pe listele de candidaţi la alegerile pentru Parlamentul European, Legea din 11 martie 2003 privind diverse modificări ale legilor referitoare la alegerile pentru Parlamentul European.

Numărul de mandate. Circumscripţiile electorale. La alegerile din 2004, Belgia va avea 24 de mandate. Alegerile se desfăşoară în 4 circumscripţii electorale (regiunea flamandă, regiunea valonă, regiunea germanofonă şi regiunea Bruxelles-Capitală), în cadrul a trei colegii electorale (flamand, francez şi german).

Dreptul de a alege şi dreptul de a fi ales: Au drept de vot: cetăţenii belgieni care au împlinit vârsta de 18 ani, sunt înscrişi în registrele de evidenţă a populaţiei ale localităţilor de domiciliu şi au drepturi electorale depline; cetăţenii Uniunii cu reşedinţa în Belgia care îndeplinesc aceleaşi condiţii şi care solicită, în condiţiile prevăzute de lege, înscrierea pe listele electorale; cetăţenii belgieni cu reşedinţa în străinătate care au împlinit vârsta de 18 ani, au drepturi electorale depline şi şi-au manifestat dorinţa de a vota în ţara de origine.


Este permis votul prin procură şi votul prin corespondenţă. Pot vota prin corespondenţă numai cetăţenii belgieni cu reşedinţa într-un alt stat membru.


Conform art.39 din Legea din 23 martie 1989, votul este obligatoriu.


Condiţii privind eligibilitatea: pot candida cetăţenii belgieni care au împlinit vârsta de 21 de ani, sunt înscrişi pe listele electorale şi aparţin colegiului electoral pe care îl reprezintă. Cetăţenii Uniunii cu reşedinţa în Belgia care doresc să candideze trebuie să îndeplinească aceleaşi condiţii, plus condiţia specială referitoare la depunerea declaraţiei oficiale. 


 Sancţiunea prevăzută pentru votul dublu sau declaraţie falsă este închisoare de la 8 la 15 zile şi/sau amendă de la 26 la 200 franci.

Listele de candidaţi. Partidele politice pot prezenta liste de candidaţi susţinute de 5 parlamentari belgieni din cadrul aceluiaşi grup lingvistic sau de semnăturile a 5.000 de alegători din circumscripţia flamandă/valonă/regiunea Bruxelles-Capitală, pentru circumscripţia germanofonă fiind necesare 200 de semnături. 

Conform legii din 11 martie 2003 privind modificarea unor legi referitoare la alegerile pentru Parlamentul European, pentru asigurarea unei prezenţe egale a bărbaţilor şi femeilor pe liste, primii trei candidaţi titulari, precum şi primii trei supleanţi din fiecare listă, nu pot fi de acelaşi sex. De asemenea, în stabilirea ordinii candidaţilor pe listă, distanţa între numărul candidaţilor titulari/supleanţi aparţinând fiecărui sex, nu trebuie să fie mai mare de 1.

Listele de candidaţi se depun cu 57-58 zile înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se face prin metoda d’Hondt.

La alegerile europene din 1999, rata de participare a electoratului a fost de 91%. Numărul de alegători potenţiali a fost de 8.041.700, iar numărul de locuitori/mandat P.E.de 408.632.


Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul european este incompatibil cu calitatea de membru al unui executiv federal sau regional, cu mandatul de primar, consilier comunal sau cu funcţia de preşedinte al unui Centru public de asistenţă socială dintr-o comună cu peste 50.000 locuitori.

Aspecte referitoare la campania electorală. Nu există reglementări speciale care să guverneze desfăşurarea campaniei electorale pentru alegerile europene. Legea din 14 mai 1994, aşa cum a fost modificată în iunie 1998, prevede că suma cheltuită de fiecare partid, precum şi angajamentele financiare asumate în cadrul campaniei electorale, nu trebuie să depăşească 1.000.000 euro. Din această sumă, un procent de 25 poate fi suportat de candidaţi, fără ca valoarea sumei/candidat să depăşească 10% din acest procent. Accesul la posturile naţionale de radio şi televiziune, precum şi durata spaţiului alocat propagandei electorale se asigură în funcţie de importanţa fiecărui partid politic. Nu sunt prevăzute restricţii referitoare la efectuarea sondajelor de opinie. 

Danemarca

Reglementare juridică. Legea 157/1994 privind alegerile reprezentanţilor danezi în Parlamentul European, aşa cum a fost modificată prin Legea 17/1997 (de implementare a Directivei 93/109), Legea 386/1996 şi Legea 255/1998.

Numărul de mandate. Circumscripţiile electorale. La alegerile din 2004, Danemarca va dispune de 14 mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Orice persoană care a împlinit vârsta de 18 ani şi este înscrisă în registrul de evidenţă a populaţiei are dreptul de a vota la alegerile pentru Parlamentul European. 


Pentru a participa la aceste alegeri, cetăţenii Uniunii cu reşedinţa în Danemarca pot adresa primăriei din localitatea de reşedinţă, cu 6 săptămâni înainte de data desfăşurării alegerilor, o cerere de înscriere pe lista electorală.


Cetăţenii danezi cu reşedinţa în alte state membre ale U.E. pot vota la reprezentanţele consulare daneze sau, în condiţiile prevăzute de lege, prin corespondenţă.


Condiţiile privind eligibilitatea sunt identice cu cele prevăzute pentru dreptul de a alege. Formularul declaraţiei oficiale ce trebuie depuse de candidaţii resortisanţi comunitari este un formular agreat de Ministerul de Interne. 


Sancţiunea prevăzută pentru votul dublu este amenda, iar pentru declaraţie falsă amenda sau închisoare de maximum 4 luni.

Listele de candidaţi. Pot prezenta liste de candidaţi partidele reprezentate în Folketing (Parlament), precum şi partidele care la alegerile legislative precedente au obţinut cel puţin 2% din numărul voturilor valabil exprimate. O listă nu poate conţine mai mult de 20 de nume, ordinea înscrierii pe listă fiind stabilită de către partide. Este permisă prezentarea de liste înrudite.

Listele de candidaţi se depun cu cel puţin 4 săptămâni înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se face conform metodei d’Hondt, fiind declaraţi aleşi candidaţii care au obţinut cel mai mare număr de voturi.

La alegerile europene din 1999, rata de participare a electoratului a fost de 50,4%. Numărul de alegători potenţiali a fost de 4.177.900, iar numărul de locuitori/mandat P.E. de 332.013.


Incompatibilităţile. Se aplică incompatibilităţile prevăzute în Actul din 20 septembrie 1976 şi în Directiva 93/109/CE.

Aspecte referitoare la campania electorală. Nu există dispoziţii speciale de reglementare a campaniei electorale pentru alegerea reprezentanţilor în Parlamentul European.

Franţa

Reglementare juridică: Legea 77-729 din 7 iulie 1977 privind alegerea reprezentanţilor în Adunarea Comunităţilor Europene (modificată prin Legea 94-104 din 5 februarie 1994 referitoare la exercitarea dreptului de a alege şi de a fi ales la alegerile pentru Parlamentul European, de către cetăţenii U.E. cu reşedinţa în Franţa, Legea 2000-295 din 5 aprilie 2000 referitoare la limitarea cumului de mandate electorale şi de funcţii şi la condiţiile de exercitare a acestora, Legea 2003-327 din 11 aprilie 2003 referitoare la alegerea consilierilor regionali şi a reprezentanţilor în Parlamentul european, precum şi la subvenţia publică a partidelor politice), Legea 2003-984 pentru autorizarea aprobării Deciziei Consiliului de modificare a Actului privind alegerea reprezentanţilor în Parlamentul European prin vot universal direct, anexată Deciziei 76/787/CECA, CEE, Euratom a Consiliului din 20 septembrie 1976 şi Decretul 79-160 din 28 februarie 1979 pentru aplicarea Legii 77-729 din 7 iulie 1977. 

Numărul de mandate. Circumscripţiile electorale. La alegerile din 2004, Franţa va dispune de 78 de mandate. Din acelaşi an, alegerile pentru Parlamentul European se vor desfăşura în cadrul a 8 circumscripţii electorale, stabilite pe criterii regionale (la precedentele alegeri europene teritoriul naţional a constituit o circumscripţie unică). Data desfăşurării alegerilor este 13 iunie 2004.

Dreptul de a alege şi dreptul de a fi ales. Au drept de vot cetăţenii francezi care au împlinit vârsta de 18 ani, care au drepturi civile şi politice depline şi care nu se află în nici una din incapacităţile prevăzute de lege. 

Cetăţenii Uniunii cu domiciliul real/reşedinţa obişnuită pe teritoriul francez pot participa la alegerile europene dacă solicită înscrierea, în condiţiile prevăzute de lege, pe lista electorală complementară din localitatea de reşedinţă (înscrierea din oficiu este interzisă prin lege). Resortisanţii celor 10 ţări candidate care au reşedinţa în Franţa pot solicita înscrierea pe listele electorale complementare până la data de 15 aprilie 2004.

Conform prevederilor Legii 2003-327 din 11 aprilie 2003, cetăţenii francezi cu reşedinţa în străinătate pot vota personal sau prin procură.


Condiţii privind eligibilitatea: pot candida, în condiţiile prevăzute de lege, cetăţenii francezi care au împlinit vârsta de 23 de ani. Pentru cetăţenii Uniunii cu reşedinţa în Franţa, condiţiile prevăzute sunt: 23 de ani împliniţi; capacitate electorală în ţara de origine; domiciliul real/reşedinţa obişnuită în Franţa; îndeplinirea condiţiilor legale prevăzute pentru dreptul de a vota.


Sancţiunea prevăzută pentru votul dublu este închisoare de la 6 luni la 2 ani şi amenda de la 2.000 la 100.000 franci, iar cea pentru declaraţie falsă este închisoare de 1 an şi amendă de 100.000 franci.

Listele de candidaţi. Prezentarea listelor de candidaţi ale partidelor politice se face, cu 16 zile înainte de data desfăşurării alegerilor, de candidatul care este primul pe listă sau de mandatarul său. Fiecare listă de candidaţi este însoţită de o declaraţie colectivă cu datele (nume, prenume, data şi locul naşterii, domiciliu, profesie şi naţionalitate) şi semnăturile tuturor candidaţilor înscrişi. 

Lista este alcătuită, alternativ, din candidaţi aparţinând ambelor sexe.

La prezentarea fiecărei liste, se depune o cauţiune de 100.000 franci; suma se rambursează partidelor ale căror liste au obţinut cel puţin 5% din voturile valabil exprimate. 


Modul de scrutin: reprezentare proporţională cu vot pe liste blocate. Atribuirea mandatelor se face prin metoda d’Hondt, fiind excluse listele care nu au obţinut 5% din voturile exprimate.


La alegerile europene din 1999, rata de participare a electoratului a fost de 46,8%. Numărul de alegători potenţiali a fost de 45.420.400, iar numărul de locuitori/mandat P.E. de 677.666.

Incompatibilităţile. În afara incompatibilităţilor prevăzute în Actul din 20 septembrie 1976, în Directiva 93/109/CE, precum şi în Codul electoral francez, mandatul de reprezentant în Parlamentul european este, conform Legii 2000-295 din 5 aprilie 2000, incompatibil cu: funcţiile de membru al Comisiei Europene, membru al Comitetului director al Băncii Centrale Europene sau membru în Consiliul pentru politică monetară al Băncii Franceze; funcţia de judecător în cadrul tribunalelor de comerţ. Mandatul european este compatibil cu unul dintre următoarele mandate: consilier regional, consilier în Adunarea Corsicii, consilier general, consilier al Parisului, consilier municipal al unei comune cu cel puţin 3.500 locuitori (Legea 77-729 din 7 iulie 1977, modificată). 


Aspecte referitoare la campania electorală. La alegerile europene din 2004, campania electorală va începe în ziua de luni, 31 mai 2004 (cu două săptămâni înainte de data desfăşurării alegerilor). 

În timpul acestei campanii, accesul gratuit la posturile serviciului public de comunicaţie audiovizuală se asigură după cum urmează: partidelor şi grupărilor politice reprezentate în Adunarea Naţională sau în Senat de grupuri parlamentare li se alocă un timp de antenă cu o durată de 2 ore (durată repartizată în mod egal între acestea); partidelor şi grupărilor politice cu liste de candidaţi în cel puţin 5 circumscripţii, li se alocă un timp de antenă cu o durată de 1 oră (durată repartizată în mod egal între acestea). Orarul emisiunilor şi modalităţile lor de realizare sunt stabilite de Consiliul Superior al Audiovizualului, după consultarea preşedinţilor societăţilor naţionale de radio şi televiziune. 

La începutul campaniei electorale şi în ordinea depunerii, pentru fiecare listă de candidaţi se atribuie un panou de afişaj. 

Plafonul cheltuielilor electorale/listă de candidaţi este de 1.150.000 euro. Prin derogare de la prevederile Codului electoral, partidelor cu liste de candidaţi care au obţinut cel puţin 3% din numărul voturilor valabil exprimate, li se rambursează o sumă forfetară egală cu jumătate din plafonul cheltuielilor electorale prevăzut de lege.

Efectuarea de sondaje de opinie nu este permisă în săptămâna care precede data de desfăşurare a alegerilor.

 

 

Germania

Reglementare juridică: Legea privind alegerile europene, în versiunea din 8 martie 1994 (modificată prin Legea din 21 mai 1999), Legea electorală federală din 7 mai 1956 (cu modificările ulterioare), Reglementările electorale europene (elaborate, în 1994, de Ministerul Federal de Interne şi ulterior modificate) 

Numărul de mandate. Circumscripţiile electorale. La alegerile din 2004, Germania va avea 99 de mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Au drept de vot cetăţenii germani care au împlinit vârsta de 18 ani, care locuiesc/au reşedinţa în Germania/ în alt stat membru, cel puţin 3 luni înainte de data alegerilor şi care nu şi-au pierdut drepturile civile. De asemenea, au drept de vot: militarii/oficialii germani cu misiuni în străinătate; cetăţenii germani cu reşedinţa într-un stat membru al Consiliului Europei, care au părăsit Germania după 23 mai 1949 şi care, înainte de a pleca din ţară, au locuit pe teritoriul german cel puţin 3 luni; cetăţenii germani cu reşedinţa în orice ţară din lume, care, înainte de a pleca din Germania, au locuit cel puţin 3 luni pe teritoriul ţării şi au părăsit teritoriul de cel mult 25 de ani. 

Beneficiază de acest drept, în aceleaşi condiţii ca şi cetăţenii germani, cetăţenii Uniunii cu reşedinţa în Germania care nu votează în ţara de origine. Pentru a-şi putea exercita dreptul de vot, aceştia trebuie să solicite, în condiţiile prevăzute de lege, înscrierea pe listele electorale.

Este permis votul prin corespondenţă. Votul prin procură sau în cadrul ambasadelor Germaniei este interzis. 


Condiţii privind eligibilitatea: sunt eligibili naţionalii/cetăţenii Uniunii cu reşedinţa în Germania, având cetăţenie germană/comunitară de cel puţin 1 an şi vârsta de minimum 18 ani. Candidaţii resortisanţi comunitari nu pot fi propuşi decât de partidele sau organizaţiile politice, candidaturile individuale nefiind autorizate.


Sancţiunea pentru vot dublu sau declaraţie falsă este amenda sau închisoarea de cel mult 3 ani.

Listele de candidaţi. Pot prezenta liste de candidaţi (pe landuri sau federale) partidele sau asociaţiile politice care dispun de 5 mandate în Bundestag/Dieta unui land sau au obţinut 4.000 de semnături pentru o listă federală/2.000 de semnături pentru o listă la nivel de land. 

Listele de land se depun cu 66 de zile înainte de data desfăşurării alegerilor, iar listele federale cu 68 de zile înainte de aceeaşi dată. 

Modul de scrutin: reprezentare proporţională fără vot preferenţial. Atribuirea mandatelor se face conform metodei Hare-Niemeyer, fiind excluse listele care nu au obţinut cel puţin 5% din voturile exprimate. 


La alegerile europene din 1999, rata de participare a electoratului a fost de 45,2%. Numărul de alegători potenţiali a fost de 66.390.900, iar numărul de locuitori/mandat P.E. de 829.247.


Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu funcţiile de judecător la Curtea Constituţională Federală, secretar de stat parlamentar, comisar parlamentar pentru forţele armate, comisar federal pentru protecţia datelor, membru al guvernului de land, cu o funcţie asimilată celei de secretar de stat parlamentar care este exercitată într-un alt stat membru, etc.


Aspecte referitoare la campania electorală. Nu se prevede o dată oficială pentru începerea campaniei electorale. Partidele care au obţinut cel puţin 0,5% din voturi beneficiază de finanţare publică. Din fondul public pentru cheltuieli de campanie (de aproximativ 230 milioane mărci/an), fiecare partid primeşte o sumă proporţională cu procentul voturilor obţinute. Pentru primele 5 milioane voturi primite, se alocă 1,30 mărci/vot, iar pentru următoarele 1 marcă/vot. Accesul la media se asigură prin alocarea gratuită de timpi de antenă la posturile publice de radio şi televiziune, durata spaţiului depinzând de rezultatele obţinute la precedentele alegeri. Partidele îşi pot asigura publicitate şi contra cost, la posturile private de radio şi televiziune. Organizarea sondajelor de opinie este permisă până în preziua alegerilor.

 

Italia

Reglementare juridică: Legea nr.18 din 24 ianuarie 1979, cu modificările ulterioare şi Decretul 128 din 21 februarie 1994 referitor la dreptul cetăţenilor Uniunii Europene de a alege şi de a fi ales. 

Numărul de mandate. Circumscripţiile electorale. La alegerile din 2004, Italiei i-au fost alocate 78 de mandate. Teritoriul naţional este împărţit în 5 circumscripţii electorale, constituite pe regiuni (Nord-Vest, Nord-Est, Centru, Sud, Insule). 

Dreptul de a alege şi de a fi ales. Au drept de vot cetăţenii italieni care au împlinit 18 ani şi sunt înscrişi pe listele electorale, precum şi cetăţenii Uniunii cu reşedinţa în Italia care: au împlinit 18 ani, au capacitate electorală deplină în ţara de origine şi s-au înscris, în condiţiile prevăzute de lege, pe listele electorale complementare din localitatea de reşedinţă. Cetăţenii italieni cu reşedinţa într-un stat membru pot vota la consulatul Italiei din statul respectiv; cetăţenii italieni cu reşedinţa în afara teritoriului Uniunii îşi pot exercita dreptul de vot numai în Italia. 


Condiţii privind eligibilitatea: poate candida orice cetăţean italian care a împlinit vârsta de 25 de ani, precum şi orice cetăţean al Uniunii cu reşedinţa în Italia care a împlinit aceiaşi vârstă şi este eligibil în ţara de origine.


Sancţiunea prevăzută pentru votul dublu sau declaraţie falsă este închisoarea de la 1 la 3 ani şi amenda cuprinsă între 100.000 şi 500.000 lire.

Listele de candidaţi se prezintă de către partidele şi organizaţiile politice care au grupuri parlamentare în cadrul Camerei Deputaţilor sau Senatului/ au cel puţin un reprezentant în una din cele două Camere ale Parlamentului/ au obţinut cel puţin un mandat la precedentele alegeri europene. Pot fi prezentate şi candidaturi individuale, susţinute de o listă cu minimum 30.000 de semnături de susţinători. 

Listele de candidaţi se depun, cel mai târziu, cu 39 de zile înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se realizează prin metoda câturilor integrale şi a celor mai mari resturi. 

La alegerile europene din 1999, rata de participare a fost de 70,8%. Numărul alegătorilor potenţiali a fost de 47.425.100, iar numărul de locuitori/mandat P.E. de 662.502.

Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu mandatele elective locale.

Aspecte referitoare la campania electorală. Aceasta poate începe cu 30 de zile înainte de data desfăşurării alegerilor. Finanţarea publică se asigură în limitele stabilite de lege. Nu sunt prevăzute restricţii referitoare la efectuarea sondajelor de opinie.

Marea Britanie

Reglementare juridică. Legea din 5 mai 1978 privind alegerile în Adunarea Europeană (modificată în 1993, 1999 şi 2002), Legea din 2003 privind reprezentarea în Parlamentul European, Decretul-Lege din 2003 privind alegerile locale şi alegerile parlamentare europene.

Numărul de mandate. Circumscripţiile electorale. La alegerile din 2004 Marea Britanie va dispune de 78 de mandate. Începând cu alegerile europene care vor avea loc la 10 iunie 2004, Legea din 2003 privind reprezentarea în Parlamentul European prevede stabilirea, în funcţie de regiunile administrative existente, a 12 regiuni electorale: 9 în Anglia, 1 în Scoţia, 1 în Ţara Galilor şi 1 în Irlanda de Nord.

Dreptul de a alege şi de a fi ales. Au drept de vot: cetăţenii britanici care au împlinit vârsta de 18 ani, au reşedinţa pe teritoriul Regatului şi sunt înscrişi în registrele de alegători ale regiunilor electorale de care aparţin; cetăţenii Uniunii Europene care au împlinit vârsta de 18 ani, au reşedinţa pe teritoriul Angliei şi solicită, în condiţiile legii, înscrierea în registrele electorale. Pentru cetăţenii Uniunii Europene cu reşedinţa în Irlanda de Nord, exercitarea dreptului de vot este supusă condiţiei de domiciliu pe acest teritoriu în ultimele trei luni care precedă data înscrierii pe listele electorale.

La alegerile europene (spre deosebire de alegerile naţionale), au drept de vot şi membrii Camerei Lorzilor.


În condiţiile prevăzute de lege, au acest drept cetăţenii britanici – funcţionari sau angajaţi în cadrul forţelor armate îndeplinind diverse misiuni -cu reşedinţa în străinătate şi cetăţenii britanici care au părăsit teritoriul ţării de cel mult 5 ani. Cetăţenii britanici care au părăsit teritoriul ţării cu mai puţin de 20 de ani în urmă pot vota prin procură.


Pentru evitarea dublului vot, funcţionarii electorali responsabili cu înregistrarea alegătorilor au obligaţia de a transmite copiile cererilor de înscriere în registrele electorale depuse de resortisanţii comunitari cu reşedinţa în Marea Britanie, inclusiv de cei ai ţărilor care vor deveni în 2004 membre ale Uniunii Europene, omologilor lor din ţările de origine ale solicitanţilor.


Condiţii privind eligibilitatea: sunt eligibili cetăţenii britanici şi cetăţenii Uniunii cu reşedinţa în Marea Britanie care au împlinit vârsta de 21 de ani şi care îndeplinesc condiţiile prevăzute pentru acordarea dreptului de vot; sunt, de asemenea, eligibili, membrii Camerei Lorzilor şi membrii clerului.


Nu pot candida persoanele care: nu au cetăţenie britanică sau cetăţenia Uniunii; nu au împlinit vârsta de 21 de ani; candidează în alt stat membru; au funcţia de judecător sau controlor/auditor general; sunt angajate, pe bază de contract permanent, în cadrul forţelor armate; sunt debile mental, etc.


Sancţiunea pentru vot dublu sau declaraţie falsă este amenda de maximum 1.000 lire.


Listele de candidaţi. Acestea se prezintă de către partidele politice înregistrate. Se pot prezenta şi candidaţi individuali sprijiniţi de 30 de alegători. 

Pentru fiecare listă de candidaţi prezentată de un partid înregistrat şi pentru fiecare candidat individual se depune o cauţiune de 5.000 de lire (rambursabilă).


Listele de candidaţi se depun cu 4 săptămâni înainte de data desfăşurării alegerilor.

Modul de scrutin: în Anglia, Scoţia şi Ţara Galilor legea prevede sistemul de listă regională (“regional list system”) cu reprezentare proporţională. Alegătorul poate vota fie lista de candidaţi a unui partid înregistrat, fie un candidat individual; votul preferenţial nu este permis. Atribuirea mandatelor se face prin metoda d’Hondt. În Irlanda de Nord, s-a menţinut scrutinul uninominal preferenţial cu transfer de voturi (“single transferable vote”), sistem asemănător cu cel al reprezentării proporţionale, care se bazează, însă, pe principiul candidaturilor considerate în mod individual.


La alegerile europene din 1999, rata de participare a fost de 24%. Numărul de alegători potenţiali a fost de 45.678.000, iar numărul de locuitori/mandat P.E. de 681.000.

Incompatibilităţile. În afara incompatibilităţilor prevăzute în Actul electoral din 20 septembrie 1976 şi în Directiva 93/109/CE, au aplicabilitate incompatibilităţile prevăzute în Legea din 1978 privind alegerile pentru Parlamentul European. În principiu, este vorba despre titularii unor funcţii publice importante, de cetăţenii condamnaţi pentru comiterea unor infracţiuni electorale, de cetăţenii străini, alţii decât cei irlandezi sau comunitari.

Aspecte referitoare la campania electorală. Pentru alegerile europene nu au fost adoptate reguli speciale privind campania electorală, cu excepţia celei referitoare la limitarea cheltuielilor de campanie la 10.000 lire (4,3 lire/alegător). Se asigură accesul la media, durata spaţiului de antenă alocat fiind proporţională cu mărimea şi importanţa partidului. Nu sunt prevăzute restricţii în ce priveşte sondajele de opinie. 

 

Olanda

Reglementare juridică. Legea din 28 ianuarie 1993 privind alegerile în Parlamentul European (inclusă ulterior în Codul electoral olandez). La 4 februarie 1994 au fost adoptate reglementări referitoare la dreptul cetăţenilor Uniunii de a alege şi de a fi aleşi în Parlamentul European.

Numărul de mandate. Circumscripţiile electorale. La alegerile din 2004, Olandei i-au fost alocate 27 de mandate. Teritoriul naţional constituie o circumscripţie unică.

Dreptul de a alege şi de a fi ales. Au drept de vot cetăţenii olandezi care au împlinit vârsta de 18 ani şi au capacitate electorală deplină. Cetăţenii olandezi cu reşedinţa în alt stat membru, care nu participă la alegerile europene organizate în ţara de reşedinţă, îşi pot exercita acest drept în Olanda. Ei pot vota personal, prin procură sau prin corespondenţă.

Cetăţenii Uniunii cu reşedinţa în Olanda, care au împlinit 18 ani, îşi pot exercita dreptul de vot dacă solicită înscrierea, în condiţiile legii, în registrul de evidenţă a populaţiei din localităţile de reşedinţă.

Condiţii privind eligibilitatea: sunt eligibili cetăţenii olandezi care au împlinit 18 ani şi care îndeplinesc condiţiile prevăzute pentru exercitarea dreptului de vot.


Pot candida cetăţenii Uniunii cu reşedinţa în Olanda care îndeplinesc condiţiile prevăzute pentru acordarea dreptului de vot, precum şi condiţiile de eligibilitatea prevăzute în statul membru de origine. 

Sancţiunea pentru votul dublu este închisoarea de maximum 1 lună sau amenda de maximum 5.000 florini, iar cea pentru declaraţie falsă închisoarea de maximum 6 ani sau amenda de maximum 100.000 florini.

Listele de candidaţi. Candidaţii sunt nominalizaţi de către partidele politice, fiind necesare 30 de semnături de susţinere. În funcţie de numărul mandatelor deţinute de partidele politice în Parlamentul European, fiecare listă poate include între 30 şi 80 de nume de candidaţi.

Dacă lista este prezentată de un partid care nu are reprezentanţi în Parlamentul European, este necesară depunerea unei cauţiuni de 25.000 florini. Această sumă nu se rambursează dacă partidul respectiv obţine mai puţin de 75% din coeficientul electoral.

Listele de candidaţi se depun cu 43 de zile înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se face conform metodei d’Hondt. 

La alegerile europene din 1999, rata de participare a fost de 29,9%. Numărul de alegători potenţiali a fost de 12.293.400, iar numărul de locuitori/mandat P.E. de 508.139.

Incompatibilităţile. Sunt cele prevăzute în Actul electoral european din 1976, în Directiva 93/109/CE, precum şi în Legea din 13 decembrie 1978 (modificată prin Legea din 24 iunie 1992) referitoare la incompatibilităţile pentru parlamentarii olandezi. 

Aspecte referitoare la campania electorală. Nu există reguli speciale pentru campania din cadrul alegerilor europene. Nu este prevăzută o dată oficială de începere a campaniei. În ce priveşte accesul la media, timpii de antenă sunt repartizaţi de către Guvern. Nu sunt restricţii în ce priveşte efectuarea sondajelor de opinie.

Spania

Reglementare juridică: Legea organică 5/1985 privind regimul electoral general, completată şi modificată prin legi organice în 1987, 1991, 1992 şi 1994; decretele regale nr.421/1991 şi 2118/1993 referitoare la procesul electoral.

Numărul de mandate. Circumscripţiile electorale. La alegerile din 2004, Spaniei i-au fost repartizate 54 de mandate. Teritoriul naţional constituie o circumscripţie unică.

Dreptul de a vota şi eligibilitatea. Au dreptul de a alege şi de a fi aleşi cetăţenii spanioli şi cetăţenii Uniunii cu reşedinţa în Spania care au împlinit 18 ani şi au capacitate electorală deplină. Ca şi în celelalte state membre, pentru a participa/a candida la alegerile pentru Parlamentul European, resortisanţii comunitari cu reşedinţa în Spania trebuie să îndeplinească condiţiile prevăzute de lege (solicitarea înscrierii pe listele electorale, depunerea declaraţiilor şi a documentelor necesare).

Cetăţenii spanioli cu reşedinţa în străinătate pot vota doar prin corespondenţă. Nu este admis votul prin procură.


Sancţiunea prevăzută pentru votul dublu este de închisoare de 6 luni, pierderea drepturilor civile şi amenda cuprinsă între 30.000 şi 300.000 pesetas.

Listele de candidaţi. Partidele, coaliţiile şi grupurile de alegători pot prezenta liste de candidaţi dacă au obţinut 15.000 de semnături ale alegătorilor sau semnăturile a 50 de reprezentanţi aleşi.

Termenul de depunere a candidaturilor se stabileşte în momentul publicării decretului de convocare a alegerilor europene (respectiv 15-20 de zile de la publicarea decretului). 

Modul de scrutin: reprezentare proporţională fără vot preferenţial. Atribuirea mandatelor se face prin metoda d’Hondt. 

La alegerile europene din 1999, rata de participare a fost de 64,4%. Numărul de alegători potenţiali a fost de 31.807.300, iar numărul de locuitori/mandat P.E. de 616.055.

Incompatibilităţile. În afara incompatibilităţilor prevăzute în Actul electoral din 20 septembrie 1976, în Directiva 93/109/CE şi în Legea privind regimul electoral general, mandatul de deputat european este incompatibil cu mandatul în Adunarea legislativă a unei Comunităţi autonome.

Aspecte referitoare la campania electorală. Statul subvenţionează cheltuielile efectuate de partide, federaţii sau coaliţii în timpul campaniei electorale până la suma limită de 3 milioane pesetas/mandat şi 100 pesetas/ vot obţinut. Valoarea maximă a sumei rambursate pentru cheltuielile electorale se obţine înmulţind suma de 20 de pesetas cu numărul alegătorilor din circumscripţia în care partidul a prezentat candidaţi.

*


Caracteristicile reglementărilor naţionale în materie

Tipul de scrutin. În toate statele membre se aplică sistemul reprezentării proporţionale, metoda de atribuire a mandatelor fiind diferită de la ţară la ţară. 

Circumscripţiile electorale. În Germania, Austria, Danemarca, Spania şi Olanda teritoriul naţional constituie o circumscripţie electorală unică; în Belgia, Franţa, Italia şi Marea Britanie teritoriul naţional este împărţit în mai multe circumscripţii electorale. 


Dreptul de a alege. În toate aceste state membre, au dreptul de a alege cetăţenii care au împlinit vârsta de 18 ani. 


În ce priveşte dreptul de vot al naţionalilor cu reşedinţa în străinătate: Marea Britanie acordă acest drept funcţionarilor, angajaţilor în cadrul forţelor armate care îndeplinesc diverse misiuni şi cetăţenilor care au părăsit ţara de mai puţin de 5 ani, Austria, Danemarca şi Olanda cetăţenilor lor cu reşedinţa în alt stat membru, în timp ce Belgia, Franţa, Spania şi Italia le acordă acest drept indiferent de ţara de reşedinţă. În Germania au drept de vot militarii şi persoanele oficiale cu misiuni în străinătate, precum şi cetăţenii germani cu reşedinţa într-un alt stat membru, într-un stat membru al Consiliului Europei sau în orice ţară din lume, cu condiţia de a nu fi părăsit teritoriul Germaniei de mai mult de 25 de ani.


Orice cetăţean al Uniunii, având reşedinţa într-un stat membru, altul decât cel de origine, are drept de vot la alegerile pentru Parlamentul European în statul membru de reşedinţă. 


Dreptul de a fi ales. În Danemarca, Spania, Olanda şi Germania, vârsta minimă pentru eligibilitate este de 18 ani, în Austria de 19 ani, în Belgia şi Marea Britanie de 21 ani, în Franţa de 23 ani, iar în Italia de 25 ani.


Eligibilitatea unui cetăţean al Uniunii cu reşedinţa într-un stat membru, altul decât cel de origine, este subordonată îndeplinirii condiţiilor referitoare la cetăţenia comunitară şi la reşedinţă/durata reşedinţei.

Listele de candidaţi. În Austria, Danemarca, Olanda şi Germania pot prezenta liste de candidaţi numai partidele sau asociaţiile politice; în celelalte state membre, se pot prezenta şi candidaţi individuali susţinuţi de un anumit număr de alegători.

În Austria, Franţa, Olanda şi Marea Britanie prezentarea listelor de candidaţi este însoţită de depunerea unei cauţiuni.

Atribuirea mandatelor. În Austria, Belgia, Danemarca, Spania, Franţa şi Olanda atribuirea mandatelor se face conform metodei d’Hondt, în Germania conform metodei Hare-Niemeyer, iar în Italia, mandatele se atribuie conform metodei câturilor integrale şi a celor mai mari resturi.

 

 

 

 

 

 

 

 

 

 

 

 

 

Anexă

Situaţie estimativă privind numărul de alegători (naţionali şi comunitari) din cele 25 de state, care vor participa la alegerile pentru Parlamentul European din 10-13 iunie 2004

	Ţara
	Număr

naţionali
	Număr 

cetăţeni comunitari 

nenaţionali
	Cetăţeni ai statelor candidate nenaţionali
	Total alegători comunitari

	Austria
	5.796.000
	95.000
	150.000
	245.000

	Belgia
	7.387.000
	456.000
	8.000
	464.000

	Cehia
	8.228.000
	17.200
	63.000
	80.200

	Cipru
	576.000
	13.000
	2.000
	15.000

	Danemarca
	4.000.000
	48.000
	8.300
	56.300

	Estonia
	1.152.000
	1.600
	20.000
	21.600

	Finlanda
	3.960.000
	9.000
	12.600
	21.600

	Franţa
	41.812.000
	1.004.000
	53.000
	1.057.000

	Germania
	61.432.000
	1.617.000
	412.000
	2.029.000

	Grecia
	8.244.000
	16.000
	7.500
	23.500

	Irlanda
	2.659.000
	76.000
	1.000
	77.000

	Italia
	46.552.000
	56.000
	35.500
	91.500

	Letonia
	1.920.000
	700
	2.000
	2.700

	Lituania
	2.728.000
	600
	2.000
	2.600

	Luxembourg
	210.000
	108.000
	8.000
	116.000

	Malta
	312.000
	1.000
	100
	1.100

	Marea Britanie
	42.870.000
	790.000
	62.700
	852.700

	Olanda
	11.612.000
	194.000
	9.100
	203.100

	Polonia
	30.794.000
	20.000
	2.000
	22.000

	Portugalia
	7.751.000
	26.000
	500
	26.500

	Slovacia
	4.316.000
	1.500
	2.000
	3.500

	Slovenia
	1.606.000
	1.200
	300
	1.500

	Spania
	31.365.000
	133.000
	8.500
	141.500

	Suedia
	6.566.000
	143.000
	23.000
	166.000

	Ungaria
	8.070.000
	9.400
	5.500
	14.900

	Total 

general
	337.922.000
	4.837.200
	898.600
	5.735.800

